ANTIDOPINGOVÁ AGENTÚRA 
    SLOVENSKEJ REPUBLIKY	

       SPRÁVA ZO ZAHRANIČNEJ PRACOVNEJ CESTY 

1.	ÚČASTNÍK ZPC

Meno: 			Miroslav 
Priezvisko:		MOTYČÍK			Titul: PhDr.
Funkcia:			riaditeľ
Znalosť jazykov:		anglicky, nemecky, rusky
Názov organizácie:	Antidopingová agentúra SR
Adresa:			Hanulova 5/B, 841 01 Bratislava 

2.	ZAHRANIČNÁ PRACOVNÁ CESTA

Štát:			Francúzsko
Mesto:			Štrasburg
Termín:			06. – 07. máj 2014
Prijímajúca 
organizácia:  		SPORT CONVENTIONS DIVISION
Directorate of Youth and Sport
Council of Europe
Adresa:			Agora building, Room G02
1 quai Jacoutot 
67075 STRASBOURG  Cedex
Francúzsko
Účel cesty:		40. ZASADNUTIE MONITOROVACEJ SKUPINY 
				DOHOVORU  PROTI DOPINGU RADY EURÓPY 
          Spôsob 
financovania: 		ZPC bola financovaná z rozpočtu Antidopingovej agentúry SR

3.	RÁMCOVÝ PROGRAM POBYTU

Dátum/ čas:		06. máj 2014 / 09.30 - 19.00 hod.
				07. máj 2014 / 09.00 - 18.00 hod.
40. ZASADNUTIE MONITOROVACEJ SKUPINY 
				DOHOVORU  PROTI DOPINGU RADY EURÓPY 
 	Navštívené 
organizácie:		Council of Europe		
Kontaktované 
osoby:			- členovia pléna Monitorovacej skupiny Dohovoru proti   
   dopingu Rady Európy /32/
					- prizvaní zástupcovia vybraných medzinárodných   
   športových federácií  a organizácií /4/
- zástupcovia Svetovej antidopingovej agentúry /1/
- administrátor Európskej komisie /1/ 
- predstaviteľ Svätej stolice /1/				
- pracovníci úradu RE, Divízia dohovorov v športe /5		
Kontaktné adresy:	zmluvné strany Dohovoru proti dopingu Rady Európy

4.	PRIEBEH ROKOVANÍ

Zahraničná pracovná cesta sa uskutočnila na báze Dohovoru proti dopingu Rady Európy (ďalej  len „Dohovor”),  na  ktorom  participuje  Slovenská  republika  ako zmluvná  strana. 

INFORMAČNÝ  SÚHRN:

Pracovný program rokovaní bol traktovaný v nasledovných kľúčových tématických celkoch:
 
A)  	OTVORENIE  ZASADNUTIA

	Vlastnému zasadnutiu pléna TDO predchádzalo pracovné stretnutie  Koordinačnej skupiny TDO,  ktorú tvoria admistrátori  Divízie dohovorov v športe RE a vedúci odborní funkcionári TDO ( predsedajúci, zástupca predsedajúceho, vedúci expertných poradných skupín TDO), ako aj prizvaní experti a hostia participujúcich organizácií.
Otvorenie 40. zasadnutia TDO a rokovanie viedol Wilhelm Fridriech Moog, predseda TDO.   

01.	SCHVÁLENIE PROGRAMU 
	Program 40. zasadnutia TDO bol zaslaný zmluvným stranám v elektronickej forme. Počas rokovania neboli predložené žiadne doplňujúce ani pozmeňujúce návrhy na zmenu programu zasadnutia, tento bol následne schválený. 

02. 	SCHVÁLENIE ADMINISTRATÍVNYCH AKTIVÍT 
	Zasadnutie TDO sa riadi  procedurálnou  metodikou  platnou  pre  Radu Európy               a jej poradné útvary od roku 1999 ( T-DO/99/16 rev), je platná v plnom rozsahu. 	
K predmetným procudrálnym pravidlám neboli predložené žiadne pozmeňujúce ani doplňujúce návrhy. 
03.	SCHVÁLENIE ZÁZNAMOV ZASADNUTÍ TDO

	3.1. 	SCHVÁLENIE ZÁZNAMU 37. ZASADNUTIA TDO 
Záznam z  37. zasadnutia  TDO  (Štrasburg, 10.- 11. apríl 2013) bol prezentovaný       a aktualizovaný na zasadnutí TDO. Záznam nebol po prezentácii nijako doplnený ani plénom upravený a následne jednomyseľne schválený.

	3.2. 	SCHVÁLENIE ZÁZNAMU TÉMATICKÉHO  ZASADNUTIA TDO 
„ANTIDOPINGOVÉ VZDELÁVANIE: LUXUS ALEBO NEVYHNUTNOSŤ?”
Záznam z  tématického zasadnutia  TDO  (Štrasburg, 14. apríl 2013) bol prezentovaný  a aktualizovaný na zasadnutí TDO. Antidopingová edukácia a prevencia sú pre popularizáciu a napredovanie Dohovoru nevyhnutné ako to zdôraznilo tématické zasadnutie TDO pod názvom „Antidopingové vzdelávanie a prevencia: luxus alebo nevyhnutnosť?“. Tématické zasadnutie zdôraznilo význam vzdelávania a prevencie ako nevyhnutných nástrojov pri upevňovaní poslania športu ako fenomenálnej ľudskej aktivity a potrebu jeho ochrany.
Vzdelávanie a prevencia v politike boja proti dopingu sú navzájom prepojené,  preto TDO zabezpečuje činnosť Poradnej skupiny pre vzdelávanie ako výraz nevyhnutnej súčasti Dohovoru. Princípy vzdelávania sa musia uplatňovať vo všetkých druhoch športu a jeho formách, pričom ťažisko cieleného ovplyvňovania je smerované na všetky sociálne a vekové skupiny športovcov. Výchova v oblasti antidopingu ako jedna z kľúčových činností má priamy dosah na principiálne rozhodnutia v športovej činnosti a osvojenie si  výchovy a jej smerovania je výrazom správnej prevencie, ktorá musí byť vždy adresná a má aj priamy dosah na  inštitucionálne  formy  ústredných útvarov riadenia športu             a participujúcich národných antidopingových organizácií.
Záznam nebol po prezentácii nijako doplnený ani plénom upravený a následne jednomyseľne schválený.

	3.3. 	SCHVÁLENIE ZÁZNAMU 38. MIMORIADNEHO  ZASADNUTIA TDO A 27. ZASADNUTIA CAHAMA 
Záznam z  38. mimoriadneho zasadnutia  TDO  a 27. Zasadnutia CAHAMA (Paríž, 04.- 05. september 2013) a bol prezentovaný  a aktualizovaný na zasadnutí TDO. Záznam nebol po prezentácii nijako doplnený ani plénom upravený a následne jednomyseľne schválený.

 	3.4. 	SCHVÁLENIE ZÁZNAMU 39. ZASADNUTIA TDO
Záznam z  39. zasadnutia  TDO  (Štrasburg, 6.-7. november 2013) bol prezentovaný   a aktualizovaný na zasadnutí TDO. Záznam nebol po prezentácii nijako doplnený ani plénom upravený a následne jednomyseľne schválený.

04.	ODPOČET SEKRETARIÁTU DIVÍZIE KONVENCIÍ V ŠPORTE

Odpočet TDO  vykonal Sergej Khrychikov, vedúci divízie, koordinátor                       a administrátor Dohovoru . 
TDO spadá organizačne a koordinačne do kompetencie Divízie dohovorov v športe  Rady Európy , zabezpečuje súčinnosť vnútorných útvarov RE pre plnenie európskych dohovorov v športe  (Dohovor proti dopingu RE,  jeho Monitorovacia skupina -TDO              a Ad hoc európsky výbor pre WADA - CAHAMA,  Rozšírená parciálna zmluva v športe  RE – EPAS, Stály výbor Európskeho dohovoru  pre sledovanie diváckej násilnosti počas športových podujatí, najmä na futbalových zápasoch - TRV ) a vonkajších organizácií       ( Európska komisia, UNESCO, WADA, Medzinárodný olympijský výbor,  vybrané európske a medzinárodné športové federácie, participujúce mimovládne organizácie) na báze partnerstva pri akceptácii Dohovoru a jeho TDO ako významného nástroja     rozvoja športu, ochrany zdravia a uplatňovania princípov a fair play.

05.	SIGNATÁRSKE A RATIFIKAČNÉ KRAJINY  

Predsedajúci prezentoval  informáciu o aktuálnom stave v procese signovania Dohovoru krajinami Európy ako aj inými krajinami sveta,  ktoré prezentujú svoj otvorený záujem uplatňovať Dohovor v rovnakom rozsahu ako krajiny TDO. Ku dňu zasadnutia prijalo Dohovor celkom 51 zmluvných strán ( 37 európskych krajín, Austrália, Kanada, Tunisko, USA). 

B) 	MONITOROVANIE PLNENIA DOHOVORU 

06.	VÝROČNÉ SPRÁVY O ANTIDOPINGOVEJ POLITIKE 
	
	TDO zabezpečuje plnenie Dohovoru a k tomuto účelu používa rozličné sumárne nástroje, no predovšetkým dotazník, správy zmluvných strán o vývoji antidopingových aktivít vlád a antidopingových organizácií, hodnotiace správy zmluvných strán a správy auditorskych sledovaní expertných skupín Rady Európy. Partnerské organizácie vrátane Rady Európy, UNESCO a WADA majú svoje vlastné monitorovacie unifikované nástroje. Aktuálne TDO monitoruje harmonizáciu pravidiel antidopingovej regulácie, vrátane nastavenia národných legislatív.   
Monitoring plnenia Dohovoru sa vykonáva od roku 1989 a predstavuje prvý medzinárodný právny nástroj v boji proti dopingu v športe.  Za účelom riešenia kľúčových oblastí  smerovania antidopingovej regulácie má ustanovené expertné skupiny, ktorých výstupy sú následne implementované do riadiacej, koordinačnej a rozhodovacej právomoci zmluvných strán.

	06.1.	PREZENTÁCIA ZÁVEREČNEJ SPRÁVY O ANTIDOPINGOVEJ POLITIKE  ZA ROK 2011
Správa bola  prednesená  formou  vizuálnej  prezentácie  vo  forme  odpočtu informácií antidopingovej politiky jednotlivých zmluvných strán TDO. Predmetom záujmu monitoringu boli najmä otázky – aplikácie zoznamu zakázaných látok a metód, vnútroštátna koordinácia, financovanie antidopingového programu, miera dostupnosti zakázaných látok vo faktuálnej  a  legislatívnej  báze,  existencia  laboratórií,  výchova, výskum, spolupráca   so športovými  organizáciami,  program  dopingovej  kontroly,  monitoring športovcov         a sankcie za porušenie antidopingových pravidiel, medzinárodná spolupráca, zavedenie dodatkového protokolu Dohovoru, problematika regulácie výživových doplnkov. Na   splnení záväzkov a odpočtu monitoringu sa podielalo celkom 46 krajín Európy a krajín participujúcich v TDO  a Čína. Napriek vyžiadaniu sumarizácie z celkovo 51 krajín bolo      6 krajín, ktoré si túto povinnosť nesplnili  a takto narušili celkový odpočet  Dohovoru.
	 Hlavným cieľom Dohovoru je podporovať harmonizáciu opatrení na národnej     a medzinárodnej úrovni, ktoré sú vhodné a účinné v boji proti dopingu. Dohovor nestanovuje vytvorenie jednotného modelu boja proti dopingu, ale vyjadruje určitý počet spoločných noriem a predpisov, pre ktoré zmluvné strany prijmú relevantné legislatívne, finančné, technické, vzdelávacie a iné opatrenia. Zásady a ciele Dohovoru predstavujú pre zmluvné strany záväzok nastaviť smerovanie národnej antidopingovej politiky, vytvoriť národný koordinačný útvar, obmedziť obchodovanie s dopingovými látkami a užívanie dopingových látok, posilňovať systém dopingovej kontroly a zlepšenia detekčných techník, podporovať vzdelávanie a informačné programy, zaručiť účinnosť sankcií,  spolupracovať s  národnými a medzinárodnými športovými  organizáciami a používať akreditované antidopingové laboratóriá. Súčasne sa jedná o nastavenie unifikovaných kľúčových oblastí Dohovoru, predovšetkým  ustanovenie úplnej definície dopingu v športe, registre pre testovanie, aplikácia Zoznamu zakázaných látok a metód, vnútroštátna koordinácia,  forma národnej legislatívy a jej súladnosť s Dohovorom, financovanie  antidopingového  programu,  miera  dostupnosti zakázaných látok vo faktuálnej                   a legislatívnej báze, existencia laboratórií, výchova, výskum, spolupráca so športovými organizáciami, program dopingovej kontroly, monitoring športovcov a sankcie  za  porušenie   antidopingových  pravidiel,  medzinárodná  spolupráca,    zavedenie dodatkového protokolu Dohovoru, problematika regulácie potravinových doplnkov výživy.
Návrh znenia správy, po vykonaní doplňujúcich informácií k odpočtu súboru informácií  antidopingovej  politiky  jednotlivých  zmluvných  strán  za rok 2011 bol následne plénom TDO schválený.

	06.2.	PREZENTÁCIA PRÍPRAVY DOTAZNÍKA ANTIDOPINGOVEJ POLITIKY ZA ROK 2012
Nastavenie  univerzálnej  platnosti Dohovoru a zabezpečenie jeho súladu v celom systéme  zmluvných  strán  predpokladá  efektívnu  koordináciu  ako  aj  zjednotenie formálnych technických podmienok autorizovaného prístupu pre aktualizáciu databázy antidopingovej  politiky  jednotlivých  zmluvných  strán TDO. Zmluvné strany boli vyzvané k aktualizácii dát za rok 2012. Záverečnú a analytickú správu prezentoval Michael Petrou ako metodické východisko pre ďalšie smerovanie národných antidopingových aktivít, ako výraz nielen  záväzku zmluvných strán,  ale ako prejav ich politického záujmu v boji proti dopingu v športe aktívnym a koordinovaným spôsobom. V súlade s Dohovorom  majú zmluvné strany Dohovoru povinnosť poskytnúť Rade Európy informácie o legislatívnych a iných opatreniach prijatých na účely vykonávania ustanovení tohto Dohovoru . Na splnení záväzkov a odpočtu monitoringu sa podielalo celkom 42 krajín Európy a krajín participujúcich v TDO  a Čína. Napriek vyžiadaniu sumarizácie z celkovo 51 krajín bolo 9 krajín, ktoré si túto povinnosť nesplnili  a takto narušili celkový odpočet  Dohovoru.           V sledovanom období bol dôraz smerovaný na definíciu " dopingu v športe ", " Zoznam zakázaných farmakologických druhov dopingových látok a dopingových metód ",  koordináciu boja proti dopingu v športe, zdroje financovania antidopingového programu,
opatrenia na obmedzenie dostupnosti a používania zakázaných dopingových látok a metód, opatrenia na zabezpečenie koordinácie proti obchodu s dopingovými látkami, testovanie, funkčnosť antidopingových laboratórií,  vzdelávanie  a informácie, výskum, spolupráca        so  športovými organizáciami, sankcie a represíva, medzinárodná spolupráca, zverejňovanie  informácií, plnenie záväzkov Dodatkového protokolu Dohovoru, najmä problematika cezhraničného testovania, vzájomného uznávania dopingových kontrol a potravinové doplnky výživy.
Návrh znenia správy, po vykonaní doplňujúcich informácií k odpočtu súboru informácií antidopingovej politiky jednotlivých zmluvných strán za rok 2012 bol následne plénom TDO schválený.

	06.3.	PREZENTÁCIA PRÍPRAVY NOVEJ FORMY DOTAZNÍKA ANTIDOPINGOVEJ POLITIKY ZA ROK 2013
TDO pôsobí na báze Dohovoru a má nadčasový rámec. Pre zabezpečenie univerzálnej  platnosti  Dohovoru má preto TDO záujem o revíziu všetkých rozporov medzi vývojom antidopingu vôbec a jeho aktuálnym znením. Po naplnení a zabezpečení formálnych technických podmienok je pripravená osnova a vnútorná štruktúra dotazníka  odpočtu  informácií  antidopingovej  politiky  jednotlivých  zmluvných  strán TDO za rok 2013, ktorá bude predložená na schválenie pléna TDO v novembri 2014. 

	07.	VÝVOJ  SÚLADU  DOHOVORU S ROZVOJOVÝM PROJEKTOM ZMLUVNÝCH STRÁN TDO 2013 - 2014
	 
	Dohovor v odpočte konania TDO podpísalo alebo prijalo s výhradou ratifikácie celkom 51 krajín.  TDO má záujem riešiť aktuálnu problematiku súladu vlastného Dohovoru a nadväzných národných aktivít pri jeho napĺňaní, nevynímajúc plnenie obsahu Dodatkového protokolu Dohovoru. TDO neustále hľadá vhodné mechanizmy pre optimálne nastavenie národnej regulácie pri akceptácií spoločného rámca Dohovoru.
 
	7.1. Správa o rozvojovej a konzultačnej návšteve Ruska
TDO v spolupráci  a v koordinácii s  Výborom  ministrov RE zodpovedných za šport uskutočnil v dňoch  8. - 11. decembra 2013 rozvojovú a konzultačnú kontrolnú  návštevu Ruska, zameranú na uplatňovanie Dohovoru. Správu o vykonaní predmetnej návštevy prezentovala Kristina Olinder (Švédsko). V hodnotiacej správe boli prezentované aktivity Ruska a Ruskej antidopingovej agentúry ( RUSADA)  so zameraním na etablovanie Dohovoru, jeho definíciu a rozsah, vnútroštátnu koordináciu , opatrenia na obmedzenie dostupnosti a používania zakázaných dopingových látok a metód, etablovanie laboratória, 
vzdelávanie, spoluprácu so športovými organizáciami, medzinárodnú spoluprácu. Správa o vykonaní rozvojovej a konzultačnej návštevy Ruska bola schválená plénom TDO.

	7.2. Následné vzdelávacie a konzultačné návštevy z rozhodnutia TDO a samohodnotiace správy
	V programe TDO sú rozpracované návrhy na návštevy celkom 10 zmluvných strán, ktoré po konzultácii so zmluvnými stranami budú zamerané najmä na odpočet aktuálneho stavu plnenia Dohovoru  z pohľadu jeho základných článkov, legislatívy, monitoringu informácii o športovcoch, testovania a ochrany osobných údajov. Nastavenie predmetných návštev na rok 2014 bude aktualizované priebežne a postupne rozpracovávané podľa monitoringu antidopingovej politiky v koordinácii s vedúcimi delegácií zmluvných strán Dohovoru.  

C)	INŠTITUCIONÁLNE AKTIVITY  

08.	IMPLEMENTÁCIA SVETOVÉHO ANTIDOPINGOVÉHO 
KÓDEXU 2015 
	
TDO mal nezastupiteľnú pozíciu pri zabezpečovaní revízie Kódexu s dôrazom na princíp transparentnosti a zrozumiteľnosti, pričom všetky ustanovenia Kódexu boli unifikované na medzinárodnej i národnej úrovni bez akéhokoľvek zlyhania. Za týmto účelom prijatý Kódex 2015 rozširuje základné smerovanie Svetového antidopingového programu. Súbežne s revíziou Kódexu dochádzalo aj k revízii jeho piatich medzinárodných noriem (Medzinárodná norma pre zoznam zakázaných látok a metód/ISPL, Medzinárodná norma pre ochranu súkromia a osobných údajov /ISPPPI, Medzinárodná norma pre testovanie a vyšetrovanie/ISTI, Medzinárodná norma pre terapeutické výnimky /ISTUE, Medzinárodná norma pre laboratóriá /ISL). Revidovaný Kódex 2015  schválila Svetová konferencia o dopingu v športe (Johannesburg, 12. – 15. novembra 2013). Následne v priebehu roka 2014 bude priebežne zabezpečovaná jeho implementácia všetkmi zúčastnenými stranami.

9. 	NÁMETY NA ZVÝŠENIE ÚČINNOSTI  A EFEKTÍVNOSTI DOHOVORU

TDO nastavuje vnútorné mechanizmy riadenia a posudzuje vonkajšie podnety na účinnú a efektívnu reflexiu a sebareflexiu v nastavení antidopingovej politiky a mechanizmov monitoringu Dohovoru. Reprezentant nemeckej delegácie Dominik Thieme predstavil súbor odporúčaní na zvýšenie efektívnosti podľa článku 11 Dohovoru.
V zmysle predloženej sumarizácie TDO  môže sledovať vykonávanie tohto Dohovoru , má v kompetencii preskúmať ustanovenia tohto Dohovoru a preskúmať akékoľvek zmeny
v prípade aktuálnej potreby, schvaľuje Zoznam zakázaných látok a všetky jeho zmeny, kritériá pre akreditáciu laboratórií, vrátane revízie príslušných rozhodnutí, uskutočňovať  konzultácie s príslušnými športovými organizáciami, posudzovať odporúčania pre zmluvné strany týkajúce sa nastavenia príslušnych opatrení Dohovoru a jeho zmluvných strán,  zverejnovať  informácie  o  aktivitách  uskutočnených  v rámci  tohto  Dohovoru,  a podávať expertné odporúčania Výboru ministrov RE. Za účelom kompetenčného vykonávania svojich funkcií môže TDO z vlastného podnetu zabezpečovať činnosť expertných útvarov. 
Námety na zvýšenie účinnosti a efektívnosti Dohovoru vzala TDO na vedomie, tieto budú priebežne rozpracovávané a uplatňované v nastavovaní koncepcie antidopingovej politiky v koordinácii so zmluvnými stranami Dohovoru.  

9.1. 	PORADNÁ SKUPINA PRE VEDU – TÉMATICKÉ STRETNUTIE “PODPORA ANTIDOPINGOVÝCH  ORGANIZÁCIÍ PROSTREDNÍCTVOM VEDY A TECHNIKY” 

	Uplatnenie Dohovoru a jeho napredovanie predpokladá uplatňovanie nových podnetov a mechanizmov rozvoja, vrátane aplikácie nových poznatkov vedy a techniky. Na podnet Matiasa Kambera,vedúceho švajčiarskej delegácie bude zorganizované pracovné stretnutie s tématickým názvom „Podpora antidopingových  organizácií prostredníctvom vedy a techniky”(Paríž, 19. - 20. jún 2014). Ide o kľúčové témy, ktoré napomáhajú rozvoju činnosti národných antidopingových organizácií, na ktorých je položený hlavný dôraz na zabezpečovaní rozvoja antidopingovej politiky a uplatňovania regulácie, v čom tieto majú zásadnú a nezastupiteľnú úlohu ( legislatíva, organizačné a inštitucionálne zebezpečenie, inteligentné a cielené testovanie, analytické metódy, analytika a výskum zakázaných látok -  IRMS, EPO, hGH, biologický pas športovca, rozvoj laboratórií, zhromažďovanie informácií, správa a riadenie systému ADAMS,  adaptívne modely podpory antidopingových organizácií, podpora partnerov na národnej i medzinárodnej úrovni v základných tématických oblastiach - kontrola dopingu, analýza, spravodajstvo, vyšetrovanie, sociálne vedy, technika a technológia a aplikácia komunikačných prostriedkov.  Konferencia je zameraná nielen pre široké spektrum antidopingových odborníkov, ktorí pracujú na príslušných útvaroch riadenia štátnej správy, ministerstvách a NADOS , ale tiež pre pracovníkov s rozhodovacími právomocami v systéme správy a riadenia zmluvných strán TDO. 

9.2. ANTIDOPINGOVÉ VZDELÁVANIE A PREVENCIA 
	Dôležitou súčasťou antidopingovej politiky je vzdelávanie a prevencia. Východiskom pre túto oblasť bolo tématické zasadnutie TDO pod názvom „Antidopingové vzdelávanie a prevencia: luxus alebo nevyhnutnosť?“ (Štrasburg, 14. apríl 2013), ktoré zdôraznilo význam vzdelávania a prevencie ako nevyhnutných nástrojov pri upevňovaní poslania športu. Pre tento účel TDO zabezpečuje činnosť Poradnej skupiny pre vzdelávanie ako výraz nevyhnutnej súčasti Dohovoru. Princípy vzdelávania budú uplatňované vo všetkých druhoch športu a jeho formách, pričom ťažisko cieleného ovplyvňovania je smerované na všetky sociálne a vekové skupiny športovcov,. 
Výchova a vzdelávanie vo svojich formách (semináre, workshopy, audiovizuálne prostriedky, plagáty, IT kanály, e-learning, aplikácie pre „rozumné“ telefóny, sociálne siete, e-play a pod.). TDO podporuje neformálne smerovanie vzdelávania a prevencie v účelnej a efektívnej koordinácii antidopingových odborníkov. V tomto zmysle Ieva Lukošiute - Stanikuniene prezentovala nosné témy pre vzdelávanie športovcov                 a podporného personálu s dôrazom na prevenciu a výchovu v oblasti školského a univerzitného športu (definícia antidopingovej prevencie a vzdelávania, vzdelávanie na školách a univerzitách, vzdelávacie programy pre pedagogických pracovníkov, modelové  informačné vzdelávacíe programy, smerovanie prevencie,  spolupráca s národnými a medzinárodnými inštitúciami). Rozpracovanie hlavných tém bude predmetom expertného stretnutia Poradnej skupiny pre vzdelávanie (Paríž, 18. jún 2014). Informáciu vzalo TDO na vedomie.  

9.3. 	SYMPÓZIUM „25 ROKOV DOHOVORU PROTI  DOPINGU RADY EURÓPY“ 
Dohovor proti dopingu Rady Európy si v tomto roku zavŕšil 25 ročné jubileum. Dohovor je dlhodobo významným prostriedkom na rozvíjaní a posilňovaní základnych európskych hodnôt, ale aj garancie ľudských práv a postavenia štátu. Tieto hodnoty vyzdvihol Ander Solheim (Nórsko), ktorý navrhol spoluprácu pri organizovaní odborného sympózia k 25. výročiu Dohovoru v gescii sekretariátu TDO. „Jubilejné sympózium " sa uskutoční v Štrasburgu dňa 7. novembra 2014. Zmluvné strany na výzvu Sekretariátu TDO pripravia návrh programu sympózia ako aj návrhy diskusných príspevkov, pri zdôraznení športu a jeho poslania pre život občanov v celej Európe a v ostatných krajinách, ktoré ratifikovali a prijali Dohovor.  

D) 	AKTIVITY TDO V OBLASTI SPOLUPRÁCE 

10.	SPOLUPRÁCA S INTERNÝMI PARTNERMI -  SPOLUPRÁCA NA BÁZE ROZŠÍRENEJ PARCIÁLNEJ  ZMLUVY V  ŠPORTE (ENLARGED PARTIAL AGREEMENT ON SPORT - EPAS)
Európske  krajiny  združené  na  báze  EPAS  vytvorili  novú  platformu  pre celoeurópsku spoluprácu verejnej správy a mimovládnych organizácií pri uplatňovaní spoločných noriem v oblasti športu. Na programe EPAS sa podieľa celkom 35 krajín pôsobiacich na báze Európskej kultúrnej dohody (Albánsko, Andora, Arménsko, Azerbajdžan, Bielorusko, Bosna a Hercegovina, Bulharsko, Chorvátsko, Cyprus, Dánsko, Estónsko, Fínsko, Francúzsko, Gruzínsko, Grécko, Maďarsko, Island, Izrael, Lotyšsko, Lichtenštajnsko, Luxembursko, Malta, Monako, Čierna Hora, Maroko, Holandsko, Nórsko, Poľsko, Portugalsko, Rakúsko, Rusko, San Marino, Srbsko, Slovinsko, Švajčiarsko a Macedónsko), participuje Nový Zéland ako pozorovateľ a celkom 9 európskych športových federácií a mimovládnych organizácií (napr. ENGSO, UEFA,  EOC,  EFPM, EJU, FIBA-Europe, FISUa ďalšie). V základnom vymedzení EPAS priebežne rieši problémové oblasti rozvoja športu z úrovne štátnej administratívy, no predovšetkým problematiku športovania mládeže, nárast kriminalizácie športu, korupcie a manipulácie športových výsledkov, nelegálneho obchodovania s mladými hráčmi,  postavenia žien v športe, čo bolo aj predmetom viacerých spoločných pracovných stretnutí na báze spoločných zasadnutí ministrov zodpovedných za šport a odborných pracovníkov vybraných skupín z oblasti riadenia športu. Združenie krajín EPAS smeruje svoje aktivity na deklarovanie integrity európskeho športu ako výraz paneurópskej športovej spolupráce, avšak pri akceptovaní celkového smerovania partnerského vzťahu štátnej správy a vnútornej regulácie športových organizácií. Tieto aktivity výrazne prispievajú k posilneniu autonómnosti športu a tiež k rozvoju jeho skutočných hodnôt. Slovenská republika v tomto programe aj naďalej absentuje. V tomto zmysle boli ostatné európske krajiny vyzvané k účasti na rozšírenej koordinácii športovej politiky v paneurópskom meradle. EPAS napomáha riešiť aktuálne problémy športového a sociálneho života, najmä systém pre udeľovanie víz športovcov, monitorovanie rovnosti žien a mužov v športe, podpora rozmanitosti športu,  rovnosť v súťaži rôznych skupín ( etnické menšiny , osoby so zdravotným postihnutím, ženy, deti, atď ), medzinárodná spolupráca v oblasti boja proti
manipulácii športových súťaží, ktoré zahŕňajú národné orgány a ich sektory zodpovedné za šport, športové právo, ochrana morálnej a fyzickej integrity mladých športovcov,  migrácia mladých športovcov, ohrozené deti v športe, šport vo väzniciach, systém dohôd o hospodárskom partnerstve. EPAS na báze paneurópskej spolupráce rieši aktuálne problémy, ktorým čelí šport v Európe, poskytuje platformu pre medzivládnu športovú spoluprácu medzi verejnými orgánmi svojich členských štátov a podporuje dialóg medzi orgánmi verejnej správy, športovými zväzmi a mimovládnymi organizáciami. 
	V roku 2014 bude program EPAS zameraný na finalizáciu návrhu Medzinárodného dohovoru o boji proti manipulácii športových súťaží,   zahŕňajúceho vnútroštátne orgány a ich sektory zodpovedný za športové vymáhanie práva a regulácie stávkovania. Spolupráca s Európskou úniou a športovým hnutím bude pokračovať           v spoločných projektoch na báze ochrany morálnej a fyzickej integrity mladých športovcov a princípov verejnej správy športu. 

11.	SPOLUPRÁCA S EXTERNÝMI PARTNERMI
 	
	11.1.    SPOLUPRÁCA S EURÓPSKOU KOMISIOU
	Riešenie európskej antidopingovej politiky je výrazom  a predmetom spoločného záujmu TDO a  Európskej komisie. Za týmto účelom  je dlhodobo etablovaná významná           a vzájomne ústretová spolupráca na báze akceptácie kľúčového poslania Dohovoru. Európska komisia  (ďalej len „EK“) má prioritný záujem napomáhať koordinácii kľúčových oblastí európskeho športu, vrátane športovo-technickej regulácie z pohľadu verejného  záujmu Európskeho spoločenstva, smerovanú na podporu občianskych práv, rovnosti v súťaži, ochrane osobných údajov, ochrana individuálneho zdravia a zamedzenie kriminálnych aspektov spojených s používaním dopingových látok nielen v profesionálnom, ale i v amatérskom športe a s dôrazom na rozvoj nových foriem životného štýlu v podobe nárastu druhov športových voľnočasových aktivít. Tieto východiská, ako prezentoval  Jacob Kornbeck, administrátor  a  koordinátor EK pre antidoping viedli k nastoleniu a riešeniu problematiky antidopingu na báze vytvorenia formálneho pracovného útvaru v podobe Expertnej skupiny  pre antidoping a Ad hoc pracovnej skupiny pre doping v rekreačnom športe. Hoci kľúčové zameranie predmetnej pracovnej skupiny bolo zamerané na revíziu Kódexu ako bázy pre nastavenie spoločnej antidopingovej regulácie s legislatívnou bázou EU (ochrana osobných údajov v  európskom právnom rámci, neorganizovaný rámec voľnočasových aktivít obyvateľstva, predovšetkým v rekreačnom športe, regulácia potravinových  doplnkov  výživy  ako  aj  obmedzenie  dostupnosti   zakázaných  látok   z hľadiska dopingového účinku s prioritou ochrany zdravia). EK bude na báze programu Erasmus Plus podporovať spoluprácu všetkých zainteresovaných strán a organizácií, olympijského a celého európskeho športového hnutia,  ktoré sú z pohľadu ďalšieho napredovania športu a ochrany zdravia  prezentované spoločným záujmom participujúcich strán. V závere pán Kornbeck oznámil ukončenie svojho trinásťročného pôsobenia v oblasti antidopingovej regulácie a poďakoval za spoluprácu všetkým partnerom na spoločnom expertnom európskom i svetovom fóre antidopingu.  

11.2.	KOOPERÁCIA S UNESCO   
	TDO v spolupráci s WADA a UNESCO sa podieľajú na globálnom smerovaní antidopingovej regulácie, ako aj procesnom zabezpečovaní Medzinárodného dohovoru proti dopingu  v športe a jeho korelácii s Dohovorom proti dopingu Rady Európy. Sekretariát        a TDO  úzko spolupracuje s úradom UNESCO a významou mierou sa podieľa na popularizácii aktivít a na vlastnom ratifikačnom procese oboch dohovorov. Spoluprácu s TDO považuje  UNESCO za principiálne prioritnú a predstavuje dlhodobý rámec spoločnej antidopingovej politiky, najmä pri riešení legislatívneho rámca zakázaných látok a nakladania s nimi. V koordinácii s TDO bola zabezpečená Konferencia zmluvných strán Dohovoru UNESCO (Paríž, 17. – 18. septembra 2013), ktorá splnila programový cieľ a posunula spoluprácu zmluvných strán Dohovoru UNESCO na novú platformu najmä v oblasti popularizácie antidopingovej regulácie, vzdelávania a smerovania regulácie produkcie a distribúcie potravinových doplnkov výživy.  
	Dynamická spolupráca TDO a UNESCO v predstavení európskych krajín ako zmluvných strán Dohovoru je prezentovaná predovšetkým v aktivitách národných antidopingových organizácií a aktuálne je smerovaná na nastavenie monitorovania obsahu zakázaných látok v doplnkoch výživy, databázu kľúčových antidopingových dokumentov a dokumentov národnej legislatívy,predpisov a politík, databázu pre zdieľanie informácií a osvedčených postupov. Významná je podpora sociálneho výskumu v oblasti antidopingu kde UNESCO prostredníctvom Fondu na elimináciu dopingu v športe podporilo viac ako 147 projektov v hodnote 2,7 milióna USD. Projekty zahŕňajú preventívne programy, rozvoj konkrétnych foriem antidopingovej legislatívy a činností, ktoré pomáhajú budovať antidopingové kapacity zmluvných strán, s prioritou pre najmenej rozvinuté krajiny sveta (prevencia dopingu, budovanie povedomia o antidopingových opatrení z radov indických športovcov,  modelové antidopingové vzdelávanie v bieloruskom športe, predchádzanie  dopingu mladých atlétov, rozvoj vzdelávacieho programu antidopingových aktivít, zakázané látky, monitorovacie činnosti športových zväzov pri vytváraní vlastných antidopingových predpisov, kampaň na boji proti dopingu vo filipínskych športoch, rozvoj  národných antidopingových pravidiel, antidopingové vzdelávanie trénerov a športových lekárov, zvyšovanie povedomia mladých športovcov na boj proti dopingu v školskom športe, regionálny seminár o boji proti dopingu v športe pre rozvoj kapacít národných antidopingových organizácií v členských krajinách projekte South Asian regionálnej antidopingovej organizácie). Tieto projekty umožňujú realizáciu preventívnych programov , formulovanie osobitných právnych predpisov proti dopingu a realizáciu aktivít , ktoré posilňujú kapacity pre boj proti dopingu, a to najmä v menej rozvinutých krajinách. 

	11.3.    SPOLUPRÁCA S WADA
	Vzájomná spolupráca WADA ako globálnej inštitúcie s TDO je principiálne dôležitá, Dohovor je ideovým základom spoločného záujmu oboch strán na napredovaní európskej, ale i globálnej antidopingovej regulácie. WADA plne akceptuje autonómnosť TDO a oceňuje univerzálny potenciál Dohovoru v rozvoji antidopingu. V koordinácii WADA, medzinárodných športových federácií a národných antidopingových organizácií  bola vykonaná komplexná revízia Kódexu 2015.  
	Dohovor a  jeho  napredovanie je  predmetom  spoločného  záujmu  európskych krajín  TDO       a  CAHAMA  ako významný nástroj na dosiahnutie efektívnej koordinácie a plnenia aktivít pri realizácii záujmov  európskych krajín vo WADA, dominantne v jej  Výkonnom  výbore WADA a Nadačnej rade WADA a toto smerovanie bude z úrovne spoločných partnerov TDO, ako aj Európskej komisie a UNESCO i následnom období zachované.  

	11.4.    SPOLUPRÁCA S INŠTITÚTOM NÁRODNÝCH ANTIDOPINGOVÝCH 
	ORGANIZÁCIÍ 
	Na rokovaniach TDO sa pravidelne zúčastňuje Joseph de Pencier, riaditeľ Inštitútu národných antidopingových organizácií ( ďalej len „INADO“). INADO pôsobí ako súkromná právnická osoba, združujúca na komerčnej báze aktuálne celkom 44 národných antidopingových organizácií a 8 medzinárodných športových federácií. INADO ako súkromná medzinárodná interdisciplinárna organizácia sa zaoberá  manažmentom a poradenstvom v oblasti antidopingového testovania, ADAMS, spravodajstvom, investigáciou, manažmentom výsledkov, vzdelávaním, modelovaníma organizačných štruktúr a financovaním antidopingových organizácií. Skúsenosti národných antidopingových organizácií prezentované INADO sú veľmi významným nástrojom pre spracovávanie stanovísk a postrehov a často vedú k predkladaniu vecných návrhov potrebných v  rozhodovacom procese TDO. 

11.5.	VÝMENA SKÚSENOSTÍ A SPOLUPRÁCA S MEDZINÁRODNÝMI ŠPORTOVÝMI ORGANIZÁCIAMI 
	Na rokovaniach TDO sa pravidelne zúčastňujú  zástupcovia medzinárodných športových organizácií, ktorých stanoviská a postrehy často vedú k predkladaniu vecných návrhov a sú veľmi potrebné pre rozhodovací proces nielen samotnej TDO, ale aj ako cenné skúsenosti pre smerovanie politiky jednotlivých národných antidopingových organizácií.  
	Zástupca FIBA Gabriel Zangenfeind (FIBA Europe) prezentoval odpočet antidopingového programu organizácie, nastavenie antidopingovej regulácie, program „Clean game“. V oblasti testovania FIBA vykonáva 50 % mimosúťažných testov, 25% krvné testovanie, 10% testov pre biologický pas športovca a 10% testov na prítomnosť rastového hormónu. V ročnom pláne testovania vychádza z nastaveného kalendára podujatí počas ktorých uprednostňuje ťažiskové testovanie. Veľký dôraz kladie na prevenciu a edukáciu, ako aj rozvoj partnerskej spolupráce s národnými antidopingovými organizáciami. V pôsobnosti FIBA Europe je manažment organizácie a výkon antidopingových testov počas súťaže, správa informácií o pobyte hráčov kontinentálnej súťaže, nakladanie s výsledkami v prípade nepriaznivých analytických zistení, vydávanie terapeutických výnimiek, spracovanie a  distribúcia  materiálu  antidopingovej  výchovy a  vzdelávacích programov.
	Aktivity UEFA za roky 2011 až 2013 prezentoval Marc Vouillamoz, vedúci Antidopingovej jednotky UEFA. Samostatný dôraz bol smerovaný na zhodnotení doterajších krokov a o aktivitách za uplynulé odbobie viazaných najmä na spoločné aktivity pri novelizácii Kódexu a jeho medzinárodných  noriem upravujúcich princípy dopingovej kontroly v celosvetovom kontexte. Následne sú zabezpečované podmienky pre vykonávanie mimosúťažného  testovania  a  informačnej  databázy  pre  testovanie,  analytickú  činnosť    a distribúciu výsledkov testovania, vrátane spracovania modelov a aktuálnych prípadových štúdií, s dôrazom na terapeutické použitie zakázaných látok u športovcov. UEFA očakáva výraznejšiu pomoc WADA pri stanovení použiteľnosti potravinových doplnkov výživy dostupných v bežnej obchodnej sieti, vrátane zverejňovania analytických výsledkov takýchto sledovaní využiteľných pre prácu na platforme športových federácií a národných antidopingových organizácií. 
    	UEFA v svojom antidopingovom programe kladie dôraz na zabezpečenie a vlastný
výkon dopingovej kontroly v  systéme  súťaženia  európskych klubových súťaží, vrátane
realizácie krvného testovania,  ako  aj  testovania  mimo súťaž na území krajín  v rámci
európskych súťaží.  UEFA  po  spustení  systémového  testovania vykonala od roku 2008 
celkom 2452 testov v celkovom úhrne  8,8 % registrovaných hráčov.  V roku  2013 bolo
realizovaných celkom 612 testov ( 472 počas súťaže, 140 mimo súťaž), z ktorých boli     3 porušenia antidopingových pravidiel  (1x kokaín, 2 neoznámenie miesta pobytu). V ďalšom rozvoji antidopingového programu bude UEFA smerovať svoje aktivity na rozvoj  „inteligentného testovania“  a  pokračovaniu  v  etablovaní  „štúdie  steroidného 
profilu“ v realizácii troj-násobného testovania vybraných hráčov v ročnej perióde, rozvoji
antidopingového programu na báze biologického pasu športovca a nadväzného programu
krvného  testovania  v  európskych  klubových  súťažiach.  UEFA   vyjadrila  národným 
antidopingovým organizáciam  poďakovanie  za  spoluprácu pri realizácii relevantných 
antidopingových opatrení.  

11.6.    POZOROVATEĽSKÉ KRAJINY TDO
	Pri rozvoji antidopingovej politiky TDO zohrávajú významné poslanie pozorovateľské krajiny prezentujúce rámec širokej spolupráce všetkých participujúcich strán smerujúcej k bezdopingovému športu. V tomto zmysle sú stálymi pozorovateľmi pri TDO zástupcovia Austrálie, Číny, Japonska, Kanady, Mexika, Nového Zélandu a USA.
Pozorovateľské krajiny uplatňujú vo svojich systémoch Dohovor a podieľajú sa na jeho spoločnom rozvoji a jednotnú antidopingovú reguláciu považujú za kľúčovú prioritu vládnej politiky.  

12.	 VÝCHODISKÁ A NÁSLEDNÝ ROZVOJ TDO

	Podľa Dohovoru má TDO identifikovať a špecifikovať také mechanizmy a nástroje, ktoré zabezpečia jeho ďalšie napredovanie. V tomto zmysle boli prednesené vybrané tézy.

Východiská a smerovanie TDO

Dosiahnuté postavenie TDO dáva výzvu   pre  zmluvné  strany  zabezpečiť ďalšie 
napredovanie a plnenie záväzkov Dohovoru s ohľadom na narastajúce a meniace sa dispozície športu a športovej činnosti ako aj nadväznej antidopingovej politiky. Predsedajúci sumarizoval tézy ďalšieho napredovania aktivít a poslania TDO tak ako boli predostrené na Sekretariát. Na základe podnetov boli špecifikované argumentácie pre napredovanie TDO a jej pracovných expertných skupín ( pre právne otázky, vedu, vzdelávanie, ochranu osobných údajov a rozvojové programy). TDO predložila Návrh pracovného plánu a postupov pre roky 2013 až 2014. Vzhľadom na výrazné finančné obmedzenia sekretariátu RE pre rok 2013 a 2014 budú aktivity TDO smerované na riešenie konsenzuálnych prioritných oblastí záujmu zmluvných strán Dohovoru                ( financovanie antidopingu,  manažment  systému  potvarinových doplnkov  výživy          a spolupráca  s farmaceutickým priemyslom, vzdelávanie, expertné činnosti v systéme zakázaných látok, právna a legislatívna problematika). 

Asistencia Sekretariátu RE na programe TDO   
                    
	Zasadnutie TDO bolo poznamenané nesúladom koordinácie Sekretariátu RE a expertným zoskupením TDO ako výkonného útvaru monitoringu Dohovoru. Program TDO pre roky 2013, resp. 2014 až 2015 bude výrazne poznačený finančnými obmedzeniami v Európe a teda aj v RE, tak ako ich prezentovala pani Maria Ochoa - Llido, riaditeľka pre ľudské práva a boj proti diskriminácii RE. Delegáti zmluvných strán TDO zdôraznili početné úspechy TDO a jej poradných skupín, ktoré sú závažné nielen pre vládne rozhodovanie a koordináciu proti dopingu v Európe, ale majú veľký dosah na na smerovanie politiky iných antidopingových organizácií v globálnom smerovaní (WADA, UNESCO, EÚ, MOV, medzinárodné športové organizácie, národné antidopingové organizácie a pod.). TDO zohráva kľúčovú úlohu pri zabezpečovaní programu RE, najmä rozvoji ľudských práv a demokracie, vrátane dominancie TDO        v boji proti dopingu. Aktivity TDO presiahli rámec Európy a sú východiskom antidopingovej regulácie v podobe medzinárodnych noriem na báze Svetového antidopingového kódexu a Medzinárodného dohovoru proti dopingu v športe UNESCO. TDO sa opiera o prácu svojich poradných expertných skupín (pre vedu, vzdelávanie, právne otázky, rozvoj a databázu informácií). TDO preto vyzvala sekretariát TDO na prehodnotenie finančného rozhodovania v predmete činnosti TDO, s možnosťou presunu koordinačných a organizačných aktivít na vybrané zmluvné strany na báze dobrovoľnosti a efektívnej participácie na rozvoji programových priorít TDO. 

Pracovné expertné skupiny a zasadnutia TDO

TDO má záujem naďalej udržať prioritu expertných skupín v ich novom 
nastavení nastavení (história, koordinácia a program, právne otázky, prevencia a vzdelávanie, rovnosť príležitosti, súlad Dohovoru, veda). V záujme zachovania dostatočnej koordinácie skupiny odborníkov a poradných skupín sa bude TDO naďalej schádzať dvakrát ročne pre jeden a pol dňa, pričom sa predpokladá, že zmluvné strany budú znášať predmetné finančné náklady spojené s ich účasťou na rokovaniach TDO.

E)  	INŠTITUCIONÁLNE  A ADMINISTRATÍVNE OTÁZKY

	Vlastnému zasadnutiu pléna TDO predchádzalo pracovné stretnutie  Koordinačnej skupiny TDO,  ktorú tvoria admistrátori Divízie dohovorov v športe RE a vedúci odborní funkcionári TDO ( predsedajúci, zástupca predsedajúceho, vedúci expertných poradných skupín TDO), ako aj prizvaní experti a hostia participujúcich organizácií.
13.	VOĽBY DO RIADIACICH A KOORDINAČNÝCH ÚTVAROV TDO

V súlade s protokolom RE pre činnosť expertných útvarov boli vyhlásené voľby do riadiacich a koordinačných útvarov TDO. 
Na pozíciu prezident TDO bol predložený jeden návrh kandidáta (p. Solheim / Nórsko) ,  na pozíciu viceprezident CAHAMA bol predložený jeden návrh kandidáta          (p. Petrou / Cyprus), na pozíciu predsedajúceho Pracovnej skupiny pre právne otázky bol predložený jeden návrh kandidáta (p. Teilter / Holandsko ), na pozíciu predsedajúceho Pracovnej skupiny pre vedu bol predložený jeden návrh kandidáta (p. Kamber / Švajčiarsko), na pozíciu predsedajúceho Pracovnej skupiny pre vzdelávanie bol predložený jeden návrh kandidáta (p. Likosuite / Litva), na pozíciu predsedajúceho Pracovnej skupiny pre súlad Dohovoru bol predložený jeden návrh kandidáta (p. Ruutu / Fínsko).
Po vykonanom hlasovaní verejnou formou boli pre obdobie následných dvoch rokov  2014 - 2016 zvolení delegáti zmluvných strán pre nasledovné pozície: 		-prezident TDO  - p. Anders Solheim, Nórsko
-	viceprezident TDO - p. Pirjo Ruutu, Fínsko,
-	predsedajúci / Pracovná skupina pre právne otázky - p. Graham Arthur, Spojené   	kráľovstvo,
-	predsedajúci / Pracovná skupina pre vedu - p.Andrea Gotzmann, Nemecko.
-	predsedajúci / Pracovná skupina pre vzdelávanie - p. Ieva Likosuite- Stanikuniene,  
	Litva.
-	predsedajúci / Pracovná skupina pre súlad Dohovoru - p. Michal Petrou, Cyprus.

Po vykonaní volieb a zvolení vedúcich jednotlivých pozícii predniesol nový predsedajúci prehlásenie o ďalšom smerovaní aktivít TDO na obdobie následných dvoch rokov.

14. 	PROCEDURÁLNE PRAVIDLÁ A POSTUPY TDO 

	Pracovný plán a postupy monitorovacej skupiny Dohovoru proti dopingu tvoria formálnu stránku zasadnutí TDO na roky 2013 – 2014. Ide predovšetkým o modely financovania činnosti TDO na úrovni vysokej priority, s ohľadom na nastavené  finančné  obmedzenia v Európe od roku 2011.

	TDO s ohľadom na vysokú prioritu záujmu zmluvných strán a početné úspechy pri nastavení a uplatňovaní Dohovoru bude z úrovne Sekretariátu RE aj naďalej plne podporovaná bez závažnych zmien vo financovaní koordinačných aktivít TDO.  Z tohto dôvodu TDO sa zhodla na pokračovaní v práci štyroch poradných skupín (právne otázky, veda, vzdelávanie, súlad Dohovoru) avšak s čiastočným financovaním a so zníženou organizačnou podporou zo strany Sekretariátu RE, bez potreby zabezpečovania tlmočníckych služieb. TDO priebežne rieši programové úlohy (nastavenie implementácie Kódexu  2015, zjednotenie princípov pre analytické laboratóriá výhradne s WADA akreditáciou, nastavenie unifikovaného systému udeľovania terapeutických výnimiek a súladné liečebné postupy pre športovcov, spracovanie histórie Dohovoru v boji proti dopingu RE, aktualizácia webovej stránky Rady Európy, transparentnosť práce TDO  a jej poradných skupín, prevencia a ochrana proti dopingu ako súčasť antidopingovej politiky, vzdelávanie, preventívne antidopingové  opatrenia, skryté nástrahy pre športovcov, spolupráca s médiami, preventívne antidopingové programy, metodika a objektívnosť      i opodstatnenie zaradenia látok do Zoznamu zakázaných látok, potenciálne zdroje financovania boja proti dopingu, účasť pozorovateľov na programe WADA, koordinácia informačných zdrojov, analytiky  a opatrení pre výživové doplnky, vrátane etablovania verejných databáz využiteľných pre prácu národných antidopingových organizácií, výmena informácií a vzájomná pomoc v medzinárodnom meradle, aplikácia trestného práva, spolupráca s farmaceutickým priemyslom, riešenie problematiky nastavenia antidopingovej regulácie na súťaženie zvierat) a k tomu smeruje vlastné nastavenie vnútornej regulácie TDO (Monitorovacia skupina Dohovoru proti dopingu, jej postavenie a úlohy k Dohovoru, protokol a perióda zasadnutí TDO a CAHAMA, ich koordinačná skupina pre vnútornú koordináciu, poradné resp. expertné skupiny TDO ako relevantné nástroje pre  odbornú prípravu rozhodnutí ( právna skupina, skupina pre vedu, skupina pre vzdelávanie, skupina pre súlad Dohovoru ).

F) 	UKONČENIE ZASADNUTIA
 
15. 	ADMINISTRATÍVNE OTÁZKY 

	15.1.	TERMÍNY NÁSLEDNÝCH ZASADNUTÍ  TDO
	Následné expertné zasadnutia TDO sa uskutočnia nasledovne:
	- zasadnutie Poradnej expertnej skupiny pre vzdelávanie (Paríž, 18. jún 2014)
	- zasadnutie Poradnej expertnej skupiny pre vedu (Paríž, 19. - 20. jún 2014)
	- zasadnutie TDO ( Štrasburg, 5. - 6. november  2014) 
- zasadnutie Antidopingového sympózia k 25-výročiu Dohovoru proti dopingu Rady  
  Európy (Štrasburg, 7. november 2014).  

16.	RÔZNE 

	Predsedajúci poďakoval za aktívnu účasť reprezentantom zmluvných strán TDO, predovšetkým  za ich príspevok k rozvoju jednotlivých odborných oblastí  Dohovoru.      

17.	UKONČENIE ZASADNUTIA

   	Predsedajúci TDO poďakoval zúčastnením stranám za aktívnu spoluprácu. 

5.	ODPORÚČANÉ ZÁVERY

ZÁVERY A RELEVANTNÉ ODPORÚČANIA:

A/	pre Ministerstvo školstva, vedy, výskumu a športu SR
- 	uplatňovať realizáciu Dohovoru proti dopingu Rady Európy v prezentácii smerovania štátnej politiky v oblasti športu a špecificky v oblasti antidopingovej politiky, 
- 	zabezpečovať efektívnu účasť na ďalšom smerovaní Dohovoru proti dopingu Rady Európy v podmienkach Slovenska ako jeho zmluvnej strany, vrátane aktívnej účasti zástupcov SR na zasadnutiach Monitorovacej skupiny TDO a CAHAMA a ich poradných pracovných skupín,  
-	participovať na implementácii Kódexu 2015 z úrovne výkonu štátnej správy v oblasti športu, ako aj priamej účasti na jej priebežných aktivitách,

B/       pre Antidopingovú agentúru SR

-	priebežne zabezpečovať odbornú garanciu v oblasti antidopingu v koordinácii           s ústrednými orgánmi štátnej správy, participujúcimi na správe a riadení športu,   
- 	iniciovať legislatívne aktivity na plnú implementáciu Dohovoru proti dopingu Rady Európy ako základného štátneho nástroja  boja proti dopingu v podmienkach SR, smerujúcich k novelizácii oblasti antidopingu Zákona o športe 300/2008, v jeho pôvodnom znení,
-	podieľať sa na implementácii Svetového antidopingového kódexu 2015, 
-	realizovať profesionálny výkon antidopingových opatrení na báze národnej antidopingovej organizácie ako koordinátora plnenia záväzkov Dohovoru proti dopingu Rady Európy,
-	participovať na koordinácii činnosti Poradnej skupiny pre vedu a Poradnej skupiny pre vzdelávanie v organizačnej gescii Sekretariátu Divízie konvencií v športe Rady Európy a Antidopingovej agentúry SR.   

6.	ZOZNAM OBDRŽANEJ DOKUMENTÁCIE

1/ 	
Anti-Doping Convention (TDO)
40th  meeting of the Monitorig Group
Strasbourg
3 April 2014 
Draft Agenda
TDO (2014) 01 rev 1 
(listovka, 2 s.)

2/  		
Do it Alone
Anti-Doping Conference
Sofia, Bulgaria
(kartička A6)

	Vyššie uvedené materiály v originálnom vyhotovení sa nachádzajú na adrese sídla Antidopingovej agentúry SR.  
7.	PRÍNOS 

	Poznatky z pracovných stretnutí predstavujú vysoko efektívnu koordinačnú, informačnú a dokumentačnú bázu pre plnenie Dohovoru proti dopingu Rady Európy              v podmienkach Slovenskej republiky ako jeho zmluvnej strany. Predmetné poznatky budú    na báze Národného antidopingového programu využité v bezprostrednej riadiacej praxi, v legislatívnom procese, smerovaní antidopingovej regulácie, v domácej i medzinárodnej koordinácii, pri zverejňovaní a popularizácií antidopingových opatrení.

8.	SPÔSOB ZVEREJNENIA SPRÁVY 

Správa je zverejnená na webových stránkach www.minedu.sk a www.antidoping.sk, jej východiská budú priebežne prezentované na pracovných stretnutiach zameraných na aktualizáciu a rozvoj Národného antidopingového programu. 

Súhlasím so zverejnením správy na internete, publikovanie na webovej stránke Ministerstva školstva, vedy, výskumu a športu SR.

Bratislava, 09. máj 2014

Vypracoval: 	Miroslav MOTYČÍK

Schválil:	Henrieta CRKOŇOVÁ